Bunga kemboja

Bunga kemboja, kemoja, semboja atau bunga kubur ialah sejenis bunga dalam genus tumbuhan berbunga Plumeria dalam keluarga Apocynaceae terdiri daripada 19 spesies. Spesies-spesies genus ini tumbuh asli di kawasan tropika Karibia, Mexico dan Amerika Selatan, pokok bunga kemboja dibawa ke Asia Tenggara dari pulau-pulau Filipina dan Ternate yang dijajah Empayar Sepanyol pada abad ke-17. 

 Penamaan 
Bunga kemboja () umum dipakai kepada spesies tertentu iaitu Plumeria rubra. Ia juga diberi nama sebagai bunga kamboja di Sumatera dan kemoja () di Kedah. Nama bunga ini tidak diperkenalkan dari Kemboja, tetapi ia dinamakan kerana asalnya dari tempat asing. 

Nama semboja () digunakan di Jawa.

Bunga ini juga diberi nama cempaka biru () dan cempaka mulia ().

 Taksonomi 
Nama genus Plumeria diberikan daripada Charles Plumier, seorang rahib Katolik dan ahli botani Perancis abad ke-17 yang mengembara ke Dunia Baru mendokumentasikan banyak spesies tumbuhan dan haiwan.

 Botani 
Saiz pokok ini besar. Ia berbatang lembut yang berwarna kelabu dan mempunyai banyak cabang, ia mengeluarkan getah putih yang boleh menyebabkan kerengsaan pada kulit.

 Bunga 
Pokok kemboja mula berbunga pada awal musim panas sampai musim luruh. Bunga-bunga pokok muncul pada tangkai di hujung dahan. Sekuntum bunga terdiri daripada sari salut berbentuk tiub 3-10.2 sm panjang yang pecah menjadi lima kelopak bulat dan berlilin. Kelopak-kelopak ini berwarna merah menyala, kuning, putih kekuning-kuningan, atau jingga. 

Bunga kemboja mempunyai bau yang sangat harum seperti campuran bunga melur dan limau untuk menarik perhatian rama-rama Sphingidae, ia tidak mengeluarkan nektar.

 Buah 
Buahnya keras dan merekah sehingga terbelah mengeluarkan biji benih yang nipis bersayap.

 Dalam budaya 
Bunga ini selalu dikaitkan dengan kawasan perkuburan di Malaysia, Indonesia dan Filipina. Ia juga dikenali sebagai Cempaka Kubur. Oleh yang demikian pokok bunga kemboja jarang ditanam di halaman-halaman rumah.

Di beberapa pulau Pasifik seperti Tahiti, Fiji, Samoa, Hawaii, New Zealand, Tonga, dan Kepulauan Cook, bunga-bunga spesies kemboja digunakan untuk membuat kalungan lei. Bunga ini dipakai kaum wanita Polinesia untuk menunjukkan status pertalian: bunga dipakai di telinga kanan menunjukkan mereka yang mahu mencari pasangan, bunga di telinga kiri menunjukkan mereka yang sudah berpunya.

 Galeri 

 Rujukan 

Kemboja
Kategori:Bunga